CELEX: 32015D1913
Language: mt
Date: 2015-09-18 00:00:00
Title: Deċiżjoni tal-Kunsill (UE) 2015/1913 tat-18 ta' Settembru 2015 dwar l-iffirmar, f'isem l-Unjoni Ewropea, tal-Konvenzjoni tal-Kunsill tal-Ewropa dwar il-Prevenzjoni tat-Terroriżmu (CETS Nru 196)

24.10.2015   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 280/22
            
         DEĊIŻJONI TAL-KUNSILL (UE) 2015/1913
   tat-18 ta' Settembru 2015
   dwar l-iffirmar, f'isem l-Unjoni Ewropea, tal-Konvenzjoni tal-Kunsill tal-Ewropa dwar il-Prevenzjoni tat-Terroriżmu (CETS Nru 196)
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 83(1), flimkien mal-Artikolu 218(5) tiegħu,
   Wara li kkunsidra l-proposta mill-Kummissjoni Ewropea,
   Billi:
   
               (1)
            
            
               L-Artikolu 23 tal-Konvenzjoni tal-Kunsill tal-Ewropa dwar il-Prevenzjoni tat-Terroriżmu (CTS Nru 196; “il-Konvenzjoni”) jipprovdi li dik il-Konvenzjoni għandha tinfetaħ għall-iffirmar mill-Unjoni Ewropea.
            
         
               (2)
            
            
               Fl-1 ta' April 2015, il-Kunsill awtorizza lill-Kummissjoni biex tiftaħ negozjati dwar il-Protokoll Addizzjonali għall-Konvenzjoni (“il-Protokoll Addizzjonali”).
            
         
               (3)
            
            
               Fid-19 ta' Mejju 2015, il-Kumitat tal-Ministri tal-Kunsill tal-Ewropa adotta l-Protokoll Addizzjonali. Il-Kummissjoni ppreżentat lill-Kunsill tal-Unjoni Ewropea proposta għal Deċiżjoni tal-Kunsill li tawtorizza l-iffirmar tal-Protokoll Addizzjonali f'isem l-Unjoni Ewropea.
            
         
               (4)
            
            
               L-Artikolu 10 tal-Protokoll Addizzjonali jipprovdi li l-Protokoll Addizzjonali għandu jkun miftuħ għall-iffirmar mill-Firmatarji tal-Konvenzjoni.
            
         
               (5)
            
            
               Id-Deċiżjoni Qafas tal-Kunsill 2002/475/ĠAI (1) stabbilixxiet regoli komuni tal-Unjoni dwar il-ġlieda kontra t-terroriżmu. Il-Konvenzjoni tista' taffettwa dawk ir-regoli komuni jew tbiddel il-kamp ta' applikazzjoni tagħhom.
            
         
               (6)
            
            
               Il-Konvenzjoni għandha għaldaqstant tiġi ffirmata f'isem l-Unjoni Ewropea fir-rigward ta' materji li jaqgħu fil-kompetenza tal-Unjoni sa fejn il-Konvenzjoni tista' taffettwa dawk ir-regoli komuni jew tbiddel il-kamp ta' applikazzjoni tagħhom. L-Istati Membri jżommu l-kompetenza tagħhom sa fejn il-Konvenzjoni ma taffettwax ir-regoli komuni jew ma tbiddilx il-kamp ta' applikazzjoni tagħhom.
            
         
               (7)
            
            
               L-Irlanda hija marbuta mid-Deċiżjoni Qafas 2002/475/ĠAI u għalhekk qed tieħu sehem fl-adozzjoni ta' din id-Deċiżjoni.
            
         
               (8)
            
            
               Skont l-Artikoli 1 u 2 tal-Protokoll (Nru 21) dwar il-pożizzjoni tar-Renju Unit u l-Irlanda fir-rigward tal-Ispazju ta' Libertà, Sigurtà u Ġustizzja anness mat-Trattat dwar l-Unjoni Ewropea u mat-Trattat dwar il-Funzjonament tal-Unjoni Ewropea, u mingħajr preġudizzju għall-Artikolu 4 ta' dak il-Protokoll, ir-Renju Unit mhuwiex qed jieħu sehem fl-adozzjoni ta' din id-Deċiżjoni u mhuwiex marbut biha jew soġġett għall-applikazzjoni tagħha.
            
         
               (9)
            
            
               F'konformità mal-Artikoli 1 u 2 tal-Protokoll (Nru 22) dwar il-pożizzjoni tad-Danimarka, annessa mat-Trattat dwar l-Unjoni Ewropea u mat-Trattat dwar il-Funzjonament tal-Unjoni Ewropea, id-Danimarka mhijiex qed tieħu sehem fl-adozzjoni ta' din id-Deċiżjoni u mhijiex marbuta biha jew soġġetta għall-applikazzjoni tagħha,
            
         ADOTTA DIN ID-DEĊIŻJONI:
   Artikolu 1
   L-iffirmar f'isem l-Unjoni Ewropea tal-Konvenzjoni tal-Kunsill tal-Ewropa dwar il-Prevenzjoni tat-Terroriżmu (CETS Nru 196), fir-rigward ta' materji li jaqgħu fil-kompetenza tal-Unjoni, huwa b'dan awtorizzat, soġġett għall-konklużjoni tagħha (2).
   Artikolu 2
   Il-President tal-Kunsill huwa b'dan awtorizzat jaħtar lill-persuna jew persuni mogħtija s-setgħa li jiffirmaw il-Konvenzjoni f'isem l-Unjoni Ewropea.
   Artikolu 3
   Din id-Deċiżjoni għandha tidħol fis-seħħ mal-adozzjoni tagħha. Hija għandha tapplika skont it-Trattati.
   
      Magħmul fi Brussell, it-18 ta' Settembru 2015.
      
         
            Għall-Kunsill
         
         
            Il-President
         
         C. DIESCHBOURG
      
   
   
      (1)  Id-Deċiżjoni Kwadru tal-Kunsill 2002/475/ĠAI tat-13 ta' Ġunju 2002 dwar il-ġlieda kontra t-terroriżmu (ĠU L 164, 22.6.2002, p. 3).
   
      (2)  It-test tal-Konvenzjoni ser jiġi ppubblikat flimkien mad-deċiżjoni dwar il-konklużjoni tagħha.